Szám: 1-11/2022. 3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. november 22-i rendes, nyilvános ülésére**

**Tárgy:** A közterületek használatáról szóló 8/2014. (III. 28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének 8/2014. (III. 28.) önkormányzati rendelete (a továbbiakban: rendelet) tartalmazza a közterületek használatának szabályait. A közterületek rendeltetéstől eltérő célú használatának engedélyezése szerződés megkötésével történik, a rendeletben meghatározott használati díj megfizetésével. A közterület használati díj mértékét a rendelet 1. számú melléklete tartalmazza.

A jelenleg is érvényben lévő használati díjat a rendelet 2016. évi módosítása határozta meg.

A veszélyhelyzettel összefüggő átmeneti szabályokról szóló 2021. évi XCIX. számú törvény 147. §. -ának szabályozása értelmében a közterület használati díj emelésére az önkormányzatnak 2022. június 30. napjáig nem volt lehetősége, valamint a fenti törvény 149. § -a alapján 2022. szeptember 30-ig a vendéglátóipar egység mentesültek a közterület használatáért járó díjfizetési kötelezettségük alól.

2022. november 9. napjáig 19 db közterület használati szerződést kötöttünk. A szerződésekben megállapított közterület használati díj mértéke: bruttó: 363.598,- Ft.

Zalaszentgrót Város Önkormányzata 2016. óta – a gépjármű közterületen történő tárolása kivételével – nem változtatott a közterület használati díjtételeken, ezért az emelés 2023. év január 01. napjától időszerűvé és indokolttá válik, amelyet az utóbbi években tapasztalt pandémiás helyzet, valamint a 2022. február óta zajló orosz-ukrán háború következtében kialakult kedvezőtlen gazdasági és inflációs környezet is alátámaszt. A fent említett tényezők következményeként meghozott kormányzati döntések révén a helyi önkormányzatok központi és saját bevételének csökkenése tapasztalható, jelenleg egyéb kiegészítő központi támogatásra a kiesett bevételek okán a helyi önkormányzat egyelőre nem jogosult, ezért a biztonságos és kiegyensúlyozott működéshez szükséges az saját bevételek lehetséges növelése elsősorban a helyi önkormányzat érdekeinek szem előtt tartásával, ugyanakkor figyelemmel a lakosság és egyéb érintettek tűrőképességének határára is.

A használati díjak tervezett változását az alábbi táblázat mutatja:

|  |  |  |  |
| --- | --- | --- | --- |
|  | **Közterület-használat célja** | **Használati díj mértéke jelenleg** | **Használati díj mértéke 2023. január 01. napjától** |
| 1. | Hirdető berendezés, hirdetmény elhelyezése | **1.314,-** Ft/m2/hó | **1.775,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.314,-** Ft/m2/hó | **1.775,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **40,-** Ft/m2/nap | **55,-** Ft/m2/nap |
| 4. | Építőanyag, törmelék, konténer közterületi tárolása | **40,-** Ft/m2/nap | **55,-** Ft/m2/nap |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **40,-** Ft/m2/nap | **55,-** Ft/m2/nap |
| 6. | Mozgóbolti árusítás | **700,-** Ft/hét | **945,-** Ft/hét |
| 7. | Mozgóárusítás | **500,-** Ft/alkalom | **675,-** Ft/alkalom |
| 8. | Alkalmi, ünnepeket megelőző, valamint rendezvényekhez kapcsolódó árusítás | **520,-** Ft/m2/nap | **705,-** Ft/m2/nap |
| 9. | Vándorcirkuszi tevékenység folytatása | **150,-** Ft/m2/nap | **205,-** Ft/m2/nap |
| 10. | Úttesten kívüli, 48 órát meghaladó folyamatos gépjárműtárolás | **630,-** Ft/m2/hó | **855,-** Ft/m2/hó |
| 11. | Közúti közlekedésre alkalmatlan jármű 48 órát meghaladó tárolása | **1.200,-** Ft/m2/nap | **1.620,-** Ft/m2/nap |
| 12. | Vendéglátóipari előkert, kerthelyiség, illetve terasz kialakítása | **790,-** Ft/m2/hó | **1.070,-** Ft/m2/hó |
| 13. | Alkalmi jellegű vendéglátás | **77,-** Ft/m2/nap | **105,-** Ft/m2/nap |
| 14. | Fülke, bódé, pavilon elhelyezése | **1.314,-** Ft/m2/hó | **1.775,-** Ft/m2/hó |
| 15. | Családi eseményhez kapcsolódó közterület-használat | **20,-** Ft/m2/nap | **30,-** Ft/m2/nap |

**A díjak az ÁFÁ-t nem tartalmazzák**

Magyarország gazdasági stabilitásáról szóló 2011. évi CXCIV. törvény 32.§- a alapján a *„Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.”*

Tekintettel arra, hogy a tervezett módosítás a fizetési kötelezettséget növeli, így a hatálybalépés időpontjaként a 2023. január 01-i határidő javasolt, amely lehetőséget teremt a lakosság megfelelő tájékoztatására, ezáltal az érintettek részéről az új szabály betartásához szükséges intézkedések előkészítésére, megtételére is.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:** A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A tervezett módosítás a közterület használati díjak módosítását irányozza elő, amely időszerűvé és indokolttá vált az utóbbi években tapasztalt pandémiás helyzet, valamint a 2022. február óta zajló orosz-ukrán háború következtében kialakult kedvezőtlen gazdasági és inflációs környezet miatt. A rendelet módosításának környezeti hatása nem értelmezhető.

**A rendelet megalkotásának szükségessége, a jogalkotás elmaradásának várható következményei:** A rendelet megalkotásának szükségességét indokolja a jelenleg tapasztalható

kedvezőtlen gazdasági és inflációs környezet, amely a települési önkormányzatokat is nehéz helyzetbe hozza. A használati díjak – a gépjárműtárolásra vonatkozó díjszabás kivételével – emelésére több éve nem került sor, így az indokolttá válik, amellyel némi többletbevétel realizálható.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiekben foglaltak alapján javaslom a közterületek használatáról szóló 8/2014. (III. 28.) számú önkormányzati rendelet módosítását. A rendelet-tervezet jelen előterjesztés 1. számú mellékletét képezi.

A Pénzügyi és Ügyrendi Bizottság az előterjesztést a 2022. november 17-i ülésén megtárgyalta, a …./2022. (XI. 17.) számú határozatával elfogadta, és a Képviselő-testületnek elfogadásra javasolta.

A Gazdasági és Városfejlesztési Bizottság az előterjesztést a 2022. november 17-én tartott ülésén megtárgyalta, a …./2022. (XI. 17.) számú határozatával elfogadta, és a T. Képviselő-testület részére elfogadásra javasolja.

A fentiekben részletezettek alapján kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Zalaszentgrót**, 2022. november 18.

|  |  |
| --- | --- |
|  | **Baracskai József**  polgármester |

Az előterjesztés javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

1. melléklet

**Zalaszentgrót Város Önkormányzata Képviselő-testületének 20/2022. (XI. 23.) önkormányzati rendelete**

**a közterületek használatáról szóló 8/2014. (III.28.) önkormányzati rendelet módosításáról**

Zalaszentgrót Város Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva a közterületek használatáról szóló 8/2014. (III. 28.) önkormányzati rendelet módosításáról a következőket rendeli el:

**1. §**

A Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 1. melléklete helyébe az 1. melléklet lép.

**2. §**

Ez a rendelet 2023. január 1-jén lép hatályba, és 2023. január 2-án hatályát veszti.

Baracskai József Dr. Simon Beáta

polgármester jegyző

A rendelet 2022. november 23-án kihirdetésre került.

Dr. Simon Beáta

jegyző

*1. melléklet*

*„1 .melléklet*

1\_melléklet.pdf”

*1. melléklet*

*a közterületek használatáról szóló 8/2014. (III. 28.) önkormányzati rendelethez*

***Közterület használati díjak***

|  |  |  |
| --- | --- | --- |
|  | **Közterület-használat célja** | **Használati díj** |
| 1. | Hirdető berendezés, hirdetmény elhelyezése | **1.775,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.775,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **55,-** Ft/m2/nap |
| 4. | Építőanyag, törmelék, konténer közterületi tárolása | **55,-** Ft/m2/nap |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **55,-** Ft/m2/nap |
| 6. | Mozgóbolti árusítás | **945,-** Ft/hét |
| 7. | Mozgóárusítás | **675,-** Ft/alkalom |
| 8. | Alkalmi, ünnepeket megelőző, valamint rendezvényekhez kapcsolódó árusítás | **705,-** Ft/m2/nap |
| 9. | Vándorcirkuszi tevékenység folytatása | **205,-** Ft/m2/nap |
| 10. | Úttesten kívüli, 48 órát meghaladó folyamatos gépjárműtárolás | **855,-** Ft/m2/hó |
| 11. | Közúti közlekedésre alkalmatlan jármű 48 órát meghaladó tárolása | **1.620,-** Ft/m2/nap |
| 12. | Vendéglátóipari előkert, kerthelyiség, illetve terasz kialakítása | **1.070,-** Ft/m2/hó |
| 13. | Alkalmi jellegű vendéglátás | **105,-** Ft/m2/nap |
| 14. | Fülke, bódé, pavilon elhelyezése | **1.775,-** Ft/m2/hó |
| 15. | Családi eseményhez kapcsolódó közterület-használat | **30,-** Ft/m2/nap |

**A díjak az ÁFÁ-t nem tartalmazzák.**

Végső előterjesztői indokolás

**Általános indokolás**

Magyarország helyi önkormányzatairól szóló 2011. évi CLXXXIX. törvény 13. §. (1) bekezdésének 2. pontjában kapott felhatalmazás alapján Zalaszentgrót Város Önkormányzata Képviselő-testülete településüzemeltetés (a köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása) körében a közterületek használatára vonatkozó helyi szabályokat a 8/2014. (III. 28.)számú rendeletében (a továbbiakban: Rendelet) határozta meg.  A tervezett módosítás a közterület használati díjak módosítását irányozza elő, amely időszerűvé és indokolttá vált az utóbbi években tapasztalt pandémiás helyzet, valamint a 2022. február óta zajló orosz-ukrán háború következtében kialakult kedvezőtlen gazdasági és inflációs környezet miatt. A rendelet megalkotásának szükségességét indokolja a jelenleg tapasztalható kedvezőtlen gazdasági és inflációs környezet, amely a települési önkormányzatokat is nehéz helyzetbe hozza. A használati díjak – a gépjárműtárolásra vonatkozó díjszabás kivételével – emelésére több éve nem került sor, így az indokolttá válik, amellyel némi többletbevétel realizálható.

**Részletes indokolás**

**1.§-hoz**

A rendelet 1.§-a az új díjszabás 1. mellékletben való átvezetését tartalmazza az 1. melléklet újraszabályozása révén.

**2.§-hoz**

A rendelet 2.§-a a hatálybalépésre és a hatályon kívül helyezésre vonatkozó rendelkezéseket határozza meg.